萬卷堂
作者：釋居簡
朝代：宋

paragraphs: 吾聞先進之野人，耕養之外三年通一經。
區區三六一十有八載，六經未必皆知津。
獵獵牙籤三萬軸，當時想見從頭讀。
若將有限趁無窮，偃鼠飲河徒滿腹。
何如一笑俱忘言，文字洗空如露蟬。
等閑一嗅盡其要，蕭郎餘習三生前。
萬卷堂中浩如海，一點胸中無芥蒂。
蘢葱初日上闌干，坦腹便便日中曬。